Alec Secareanu

Alexandru «Alec» Secăreanu (født 4. desember 1984 i Bucuresti), også kjent som Alec Secareanu eller Alexandru Secareanu, er en rumensk skuespiller.

Karriere

Utdannelse og teaterarbeid 
Alec Secăreanu ble født i Bucuresti som Alexandru Secăreanu. Han studerte drama ved «I L Caragiale», universitet for teater og filmkunst i Bucuresti, og var ferdig i 2007. Deretter begynte Secăreanu som teaterskuespiller både på uavhengige scener og på oppsetninger på statlige teater, både i Romania og med gjesteopptredener i flere land i Europa.

I 2014 jobbet Secăreanu sammen med skuespillerinnen Alexandra Pirici i en installasjon over flere måneder på Veneziabiennalen. Samme år forkortet han fornavnet sitt fra Alexandru til «Alec».

Secăreanu ble bedre kjent i slutten av 2015, da han hadde hovedrollen som Tyler Durden i den uavhengige teaterproduksjonen «Fight Club», med regi av Ilinca Radulian. I denne Bucuresti-baserte produksjonen av Les Ateliers Nomades, som han hadde vært med å få i stand, ble Chuck Palahniuks roman Fight Club tilrettelagt for scenen.

Roller i film og TV 
På midten av 2000-tallet, samtidig som han hadde flere roller ved ulike teatre, ble Alec Secăreanu med i flere rumenske TV-serier, og fikk roller i flere kortfilmer. Etter eget utsagn lærte Secăreanu svært mye gjennom manusarbeidet med kortfilmen Casting Call av Conrad Mericoffer, der han samarbeidet med den kjente rumenske skuespilleren Victor Rebengiuc. I 2016 hadde Secăreanu en liten rolle i den britiske kinofilmen Chosen av Jasmin Dizdar og den amerikanske TV-filmen The Saint av Simon West.

Secăreanu vant internasjonal anerkjennelse da han i 2017 fikk sin første filmhovedrolle i Francis Lees spillefilm God’s Own Country. I det prisbelønte dramaet spiller han den rumenske gjestearbeideren Gheorghe, som tar arbeid på en bondegård i Yorkshire. Der møter han og får etter hvert et forhold til den jevnaldrende sauebonden Johnny (spilt av Josh O’Connor). Rollen i God’s Own Country skaffet ham egen agent i London og medlemskap i den britiske skuespillerforeningen i tillegg til en nominasjon til årets skuespiller på den uavhengige britiske filmfestivalen (British Independent Film Award).

Alec Secăreanu bor i Bucuresti. 
I tillegg til å jobbe som skuespiller, tar han også oppdrag som castingassistent, og har vært involvert i produksjonen av flere kortfilmer.

Filmografi (utvalg) 
 2006: Daria, iubirea mea (TV-serie)
 2007: Scurta Revedere (kortfilm)
 2011: Matasari (kortfilm)
 2013: Thirty (kortfilm)
 2014: 'Fetele lu' dom' Profesor (TV-serie)
 2014: Love Bus: cinci povesti de dragoste din Bucuresti
 2015: Candy Crush (kortfilm)
 2016: Chosen
 2016: The Saint (TV-film)
 2016: Tudo
 2017: God's Own Country

Utmerkelser 
 2017: Nominert til prisen British Independent Film Award for God’s Own Country (Beste hovedrolle)

Referanser

Eksterne lenker 
 
 Profil på castforward.de (tysk)
 Primul film britanic îi aduce un agent londonez lui Alec Secăreanu – Intervju med Evantia Barca på eranews.ro, 6. juli 2016 (rumensk)
 Profil på teatrul.ro (rumensk)

Rumenske skuespillere
Personer fra București